"नोट के बदले वोट न बेचो, नहीं बड़ा पछताओगे" जैसे नारे लगाते हुए नुक्कड़ नाटक में कलाकारों ने जब उत्कृष्ट अभिनय के जरिए मतदान का महत्व बताया तो एमएटी यूनिवर्सिटी के ऑडिटोरियम में बड़ी संख्या में मौजूद विद्यार्थियों ने समवेत स्वर में कहा कि हम सब बिना किसी प्रलोभन में फँसे अपनी मर्जी से सुयोग्य उम्मीदवार को चुनने के लिये वोट डालेंगे। साथ ही औरों को मतदान के लिए प्रेरित करेंगे। एमएटी यूनिवर्सिटी में रंग नाट्यम संस्था के कलाकारों द्वारा स्वीप प्लान के तहत "वोट फॉर कंट्री" नुक्कड़ नाटक का मंचन किया गया।